สกู๊ป :  ข้าวอินทรีย์มาตรฐาน EU ของดีชาวบ้านหนองสะโน จังหวัดนครพนม
สุขภาพที่แข็งแรงเป็นสิ่งที่ทุกคนปรารถนา และสิ่งที่จะมาช่วยเติมเต็ม นอกจากการออกกำลังกายและการดูแลสุขภาพ ก็คือ การรับประทานอาหาร ดังนั้น อาหารอินทรีย์หรืออาหารออแกนิค จึงเป็นทางเลือกที่หลายคนให้ความสำคัญ เพราะไม่ต้องเสี่ยงต่อการได้รับสารเคมีต่างๆ ที่ปนเปื้อนอยู่ในอาหาร และชาวบ้านหนองสะโน ตำบลดอนนางหงส์ อำเภอธาตุพนม จังหวัดนครพนม ที่ได้น้อมนำหลักปรัชญาเศรษฐกิจพอเพียงมาปรับใช้ โดยมีหน่วยงานภาครัฐและภาคเอกชนเข้ามาสนับสนุน จนกลายเป็นกลุ่มผู้ผลิตข้าวอินทรีย์ขนาดใหญ่ ที่ได้คุณภาพ มีมาตรฐานอาหารปลอดภัย และการรับรองระบบเกษตรอินทรีย์สหภาพยุโรป (EU) 
นายปราโมท แสงสว่าง ประธานคณะกรรมการศูนย์เรียนรู้เศรษฐกิจพอเพียงบ้านหนองสะโน กล่าวว่า ศูนย์เรียนรู้แห่งนี้มีสมาชิกอยู่ 200 ราย โดยมีการรวมกลุ่มกันปลูกข้าวในรูปแบบนาแปลงใหญ่ มีพื้นที่เพาะปลูก 1,910 ไร่ แบ่งเป็นข้าวอินทรีย์ 804 ไร่ ที่เหลือเป็นข้าว GAP อาหารปลอดภัย และมีการบริหารจัดการโดยการแปรรูปข้าวอินทรีย์เป็นสินค้าหลักเพื่อวางจำหน่าย ภายใต้สโลแกนที่ว่า ร่วมกันผลิต ร่วมกันขาย ร่วมกันรับผลประโยชน์ในราคาที่เป็นธรรม ไม่เอารัดเอาเปรียบซึ่งกันและกัน เน้นความเอื้ออาทรตามคำพ่อหลวง ซึ่งมีทั้งข้าวขาวอินทรีย์ ข้าวกล้องและข้าวไรช์เบอรี่ สำหรับผลิตภัณฑ์ที่ได้ก็มีการจำหน่ายให้กับสมาชิก ภาคีเครือข่าย และตามสถานที่ต่างๆ เช่น โรงพยาบาลนครพนม โรงแรมฟอร์จูนริเวอร์วิว โรงแรมฟอร์จูนวิวโขง ซึ่งเป็นโรงแรมในเครือของบริษัทซีพีแลนด์จำกัด (มหาชน) ร่วมถึงบุคคลที่รักสุขภาพทั่วไป ซึ่งมีแพ็คเกจให้เลือกตั้งแต่แบบครึ่งกิโลกรัม , 1 กิโลกรัม และ 5 กิโลกรัม หรือถ้าต้องการเป็นกระสอบก็ได้เช่นเดียวกัน ส่วนราคาข้าวขาวอินทรีย์และข้าวกล้อง จะอยู่ที่กิโลกรัมละ 50 บาท ข้าวไรช์เบอรี่จะอยู่ที่กิโลกรัมละ 60 บาท โดยผู้ที่สนใจสามารถติดต่อได้ที่โทร 087-8555861 หรือจะมาดูขั้นตอนการผลิต มาเรียนรู้ก็สามารถเดินทางมาได้ที่ศูนย์เรียนรู้เศรษฐกิจพอเพียงบ้านหนองสะโน ตำบลดอนนางหงส์ อำเภอธาตุพนม จังหวัดนครพนม เช่นเดียวกัน 
 นี่คือผลิตภัณฑ์ข้าวอินทรีย์ ของดีที่ชาวบ้านหนองสะโนได้ร่วมกันผลิต ร่วมกันสร้างเพื่อให้ทุกคนที่ได้รับประทาน มีสุขภาพร่างกายที่แข็งแรง   

ภาพ/ข่าว/ ทินกร เพชรดี/ ส.ปชส.นครพนม